**Από τη γλωσσική- επικοινωνιακή επίγνωση στην κριτική επίγνωση**

Όπως έχουμε συζητήσει, στα προγράμματα γλωσσικής διδασκαλίας που συντάχθηκαν στην Ελλάδα το ΠΣ του 1999 και 2001 και το ΔΕΠΠΣ του 2003 διαφέρουν ουσιωδώς από τα προηγούμενα αντίστοιχα προγράμματα κυρίως ως προς τον τρόπο με τον οποίο αντιμετωπίζεται το γλωσσικό φαινόμενο και ως το πώς αυτό προτείνεται να διδαχθεί. Στα κείμενα αυτά απώτερος σκοπός είναι η καλλιέργεια των γλωσσικών και επικοινωνιακών δεξιοτήτων και η επίγνωση του τρόπου που η γλώσσα λειτουργεί σε ποικίλα πλαίσια. Όμως, δεν υπάρχει σαφής αναφορά στους πολυγραμματισμούς και τον κριτικό γραμματισμό. Δηλαδή, το αντικείμενο της γλωσσικής διδασκαλίας περιορίζεται κυρίως στην έννοια της γλωσσικής και επικοινωνιακής καλλιέργειας και δεν στοχεύει στην ανάπτυξη της κριτικής επίγνωσης του μαθητή για το πώς λειτουργεί η/οι γλώσσα/ γλώσσες στα κοινωνικοπολιτισμικά συμφραζόμενα.

Αντιθέτως στα Πρόγραμματα του Νέου Σχολείου (2011), τα έχουν δημοσιευτεί στην Εφημερίδα της Κυβερνήσεως (Φ.Ε.Κ. Β΄ 2334/3-10-2011) και παράλληλα αναρτήθηκαν στον ιστότοπο του Ψηφιακού Σχολείου, η το γλωσσικό σύστημα σχετίζεται με την επικοινωνία και την αλληλόδραση, η γλώσσα είναι μια γνωστική διαδικασία μέσα από την οποία επεξεργαζόμαστε πληροφορίες και εμπειρίες, αλλά και μια κοινωνική πρακτική, καθώς το γλωσσικό σύστημα είναι το κύριο μέσο για να δομήσουμε, κατανοήσουμε , ερμηνεύσουμε και να αποδεχθούμε ή όχι το μήνυμα που παράγεται μέσα από την αλληλόδραση. Ακόμη, η γλώσσα δεν αποτελεί μοναδική πηγή κατασκευής νοήματος, αλλά αναγνωρίζεται η σημασία και άλλων σημειωτικών συστημάτων, όπως τα οπτικά και ακουστικά σύμβολα (στοιχεία πολυγραμματισμών).

Σε επίπεδο *περιεχομένου*, πέρα από την καλλιέργεια γλωσσικών και επικοινωνιακών δεξιοτήτων, απώτερος σκοπός του γλωσσικού μαθήματος είναι οι μαθητές να κατανοήσουν ότι οι γλωσσικές μορφές λειτουργούν ως ενδείκτες κοινωνικών παραμέτρων και ως μηχανισμοί δόμησης ταυτοτήτων, ιδεολογιών και στάσεων, δηλαδή να γίνουν κριτικά σκεπτόμενα άτομα.

Σε επίπεδο *οργάνωσης της ύλης,* το νέο ΠΣ είναι ανοικτού τύπου, δηλ. παρέχει στον/στην εκπαιδευτικό μεγάλη ευελιξία ως προς το εκπαιδευτικό υλικό που μπορεί να χρησιμοποιηθεί για την επίτευξη των στόχων του νέου ΠΣ. Το σχολικό εγχειρίδιο δεν αποτελεί τη μοναδική πηγή άντλησης εκπαιδευτικού υλικού Ο εκπαιδευτικός έχει τη δυνατότητα να επιλέξει, από μια μεγάλη ποικιλία κειμενικών ειδών και πηγών, το υλικό που θεωρεί κατάλληλο για το επίπεδο και τα ενδιαφέροντα των μαθητών της τάξης τους. Επίσης μπορεί να επιλέξει διαφορετικά κείμενα για υπο-ομάδες της ίδιας τάξης, που διαφοροποιούνται ως προς τις μαθησιακές ανάγκες (διαφοροποιημένη διδασκαλία)

Σε επίπεδο διδακτικής *μεθοδολογίας* , υποστηρίζεται η *διερευνητική μάθηση, τα* σχέδια εργασίας, και η αξιοποίηση των *ΤΠΕ.*Εφαρμόζονται μαθητοκεντρικές δραστηριοκεντρικές πρακτικές , όπου οι μαθητές αναλαμβάνουν σε ομάδες σχέδια δράσης με στόχο τη διερευνητική μάθηση μέσω της ενεργοποίησης γνωστικών και μεταγνωστικών στρατηγικών, και μέσα από τη συνεργασία και την αλληλόδραση σε δραστηριότητες εντός και εκτός τάξης.

Σε επίπεδο *αξιολόγησης ,* προτείνεται η χρήση εναλλακτικών μορφών αξιολόγησης, όπως το portfolio, το ημερολόγιο, η αυτοαξιολόγηση , η ετεροαξιολόγηση κ.λπ

**Ενδεικτική βιβλιογραφία**

1.Nation, I. & Macalister, J. (2010).  *Language Curriculum Design*. London: Routledge.

2. Nunan, D. (2004). *Task-based language teaching*. Cambridge: Cambridge University press.

3. Unsworth, L. (2001). *Teaching multiliteracies across the curriculum. Changing contexts of text and image in classroom practice*. Buckingham: Open University Press.

4.Τεντολούρης, Φ. & Χατζησαββίδης, Σ. (2014). *Διδασκαλία της Γλώσσας. Ιστορία, Επιστημολογία, Αναστοχαστικότητα*. Αθήνα: Νεφέλη.

 5. Άρθρα 1 έως 8 από τον φάκελο «Υλικό».

**ΕΡΓΑΣΙΑ**

 Αφού διαβάσετε τα προτεινόμενα κείμενα που αφορούν τα Προγράμματα Σπουδών του Νέου Σχολείου για τη Νεοελληνική Γλώσσα (2011), την προτεινόμενη αρθρογραφία ή άλλα σχετικά άρθρα και κείμενα που θα βρείτε με δική σας αναζήτηση, σε ένα κείμενο 500-700 λέξεων να εντοπίσετε και να επισημάνετε τα σημεία των κειμένων αυτών τα οποία απηχούν τις αντίστοιχες επιστημονικές θέσεις, και να παραθέσετε τα τεκμήρια που εντοπίσατε στα κείμενα ως προς:

α) την αντιμετώπιση του γλωσσικού συστήματος ως μέσου επικοινωνίας στις εκάστοτε περιστάσεις, αλλά και ως μέσου κριτικής επίγνωσης και αποτίμησης,

β) τη σχέση οπτικού και λεκτικού γραμματισμού

γ) τις στρατηγικές κατανόησης και παραγωγής προφορικού ή γραπτού λόγου

Κάντε ένα τελικό αξιολογικό σχόλιο.